 

**בבית הדין הצבאי לערעורים**

בפני:

**אל"ם מאיה גולדשמידט** **–** שופטת

בעניין:

**התובע הצבאי הראשי –** המבקש (ע"י ב"כ, סרן עמית שרמן)

**נ ג ד**

**מ/XXXXXXX רס"ם (מיל') א' א' –** המשיב (ע"י ב"כ, עו"ד קובי מרגולוב)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רס"ם (מיל') א' א', ב-90 ימים נוספים או עד למתן הכרעת הדין בעניינו, לפי המוקדם מביניהם, בקשה שהוגשה בהתאם לסעיף 243ב לחוק השיפוט הצבאי, תשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), התשנ"ו - 1996. ההגנה מסרה כי לא תתנגד לבקשה והוסכם על הצדדים כי הדיון יתקיים שלא בנוכחותם.
2. המשיב נעצר ביום 28 באוגוסט 2024. כתב האישום שהוגש ביום 15 בספטמבר 2025 ייחס לו עבירות של אינוס בנסיבות השוללות מתן הסכמה חופשית, לפי סעיף 345(א)(4) וסעיף 355 לחוק העונשין, התשל"ז - 1977 והתנהגות שאינה הולמת לפי סעיף 130 לחוק השיפוט הצבאי. נטען בכתב האישום כי בחודש אוגוסט 2024, בשעה שהיה בשירות מילואים פעיל, אנס המשיב חיילת בכך שהחדיר את אצבעותיו לאיבר מינה. מעצרו של המשיב הוארך על ידי בית הדין המחוזי עד לתום ההליכים המשפטיים בעניינו. בקשתו לעיין בהחלטה זו נדחתה וערעורו על החלטות המעצר נדחה על ידי בית דין זה (ע"מ 99/24 **רס"ם (מיל') א' נ' התובע הצבאי הראשי (2024)). בקשה נוספת של המשיב לעיין במעצרו ולהפנותו לתסקיר מעצר, נדחתה על ידי האב"ד בתיק, במהלך שמיעת הראיות.**
3. נמסר כי לאחר שהליכי גישור בתיק לא צלחו, החלה בחודש מארס 2025 שמיעת הראיות. עד כה התקיימו כ-10 דיונים שבמהלכם הסתיימה פרשת התביעה והחלה עדותו של המשיב במסגרת פרשת ההגנה. בתיק קבועות ישיבות נוספות עד ליום 17 ביוני 2025, אז עתידה להסתיים שמיעת הראיות.
4. בנסיבות אלה, בשים לב לטיב העבירות המיוחסות למשיב כמפורט לעיל, המקימות עילות מעצר מובהקות, לעמדת הצדדים, להתקדמות המשמעותית שחלה בשמיעת הראיות ולצפי לסיומן בקרוב, אני נעתרת לבקשת התביעה. מעצרו של המשיב יוארך למשך 90 ימים נוספים החל מיום 28 במאי 2025, או עד שתינתן הכרעת הדין בעניינו, לפי המוקדם מביניהם.

ניתנה היום כ"ט באייר התשפ"ה, 27 במאי 2025, בפומבי ובנוכחות המשיב

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אל"ם מאיה גולדשמידט**

**שופטת בית הדין הצבאי**

**ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**